HUNGARIKUM FŐOSZTÁLY KIEMELKEDŐ NEMZETI ÉRTÉK VÉDJEGYHASZNÁLATI KÉRELEM BENYÚJTÁSI FELTÉTELEI ÉS ELBÍRÁLÁSI FOLYAMATA

Az Agrárminisztérium Szellemi Tulajdon Nemzeti Hivatalánál 243444 lajstromszámon bejegyzett, színes ábrás „Kiemelkedő Nemzeti Érték” megjelölésű védjegyét termékeken vagy szolgáltatásokon védjegyhasználati szerződés alapján lehet feltüntetni.

A Kiemelkedő Nemzeti Érték védjegy használata iránti kérelem benyújtásának feltétele, illetve a kérelem elbírálási folyamata az alábbi:

**1. A kérelem benyújtása**

1.1.A védjegyhasználat iránti kérelmet egy példányban kell benyújtani és annak a következőket kell tartalmaznia:

- a képviselő/kérelmező nevét, cégjegyzékszámát/azonosítószámát, címét/székhelyét, adószámát/adóazonosító jelét, telefonszámát, e-mail címét;

- a kérelmező által gondozott kiemelkedő nemzeti érték Magyar Értéktár szerinti megnevezését;

- annak bemutatását és igazolását, hogy a kérelmező által előállított vagy forgalmazott áru vagy az általa nyújtott szolgáltatás igazolhatóan kapcsolódik az adott kiemelkedő nemzeti értékhez;

- tagsághoz kötött tevékenység esetén a tagsági viszony igazolását;

- a használni kívánt védjegy megjelölését;

- azoknak az áruknak, illetve szolgáltatásoknak a Nizzai Megállapodás szerinti megjelölését (http://classifications.sztnh.gov.hu/nice/ - elegendő az osztály megjelölése), amelyekkel kapcsolatban a kérelmező használni szeretné a védjegyet;

- szövetkezet és gazdasági társaság esetén a cégjegyzékszámot;

- egyesület vagy alapítvány esetén a bírósági nyilvántartás számát;

- képviselet esetén a képviselő nevét és címét.

1.2.A védjegyhasználat iránti kérelemhez csatolni kell:

- a kérelmező rövid bemutatását, amely különösen a következőket tartalmazza:

a) a kérelmező adott gazdasági ágazatban betöltött szerepének ismertetése,

b) a kérelmező és jogelődei fennállásának (működésének) együttes időtartama,

c) a kérelmező – a kérelem benyújtását közvetlenül megelőző három üzleti évben elért – éves nettó árbevétele,

d) a kérelmező tárgyévi vagy tárgyévet követő évre vonatkozó üzleti tervének tartalma,

e) a kérelmező védjegyeinek, formatervezési mintaoltalmainak és egyéb iparjogvédelmi jogainak megjelölése

- egyesület, alapítvány, szövetkezet és gazdasági társaság kérelmező esetén a NAV igazolását arról, hogy a kérelmezőnek nincs köztartozása;

- természetes személy kérelmező (egyéni vállalkozó) esetén a 30 napnál nem régebbi erkölcsi bizonyítványt;

- képviselet esetén a képviselő aláírási címpéldányát és meghatalmazást.

**2. A védjegyhasználat iránti kérelem elbírálása**

A Védjegy Szakbizottság titkára a kérelem benyújtását követő 30 napon belül megvizsgálja, hogy a védjegyhasználat iránti kérelem az 1.1. és 1.2. pontokban előírt valamennyi követelménynek megfelel-e. Alaki vagy tartalmi hiányosság esetén a titkár a kérelmezőt a hiányok pótlására hívja fel. Amennyiben a kérelmező a hiánypótlásra való felhívásnak nem tesz eleget, illetve a hiányosság pótlásához szükséges idő figyelembevételével megállapított határidő meghosszabbítását sem kéri, a javaslatot a Védjegy Szakbizottság érdemben nem tárgyalja, és erről a titkár a javaslattevőt értesíti. Az 1.1. és 1.2. pontokban előírt követelményeknek megfelelő kérelemről a titkár értesíti a szakbizottság elnökét, aki gondoskodik a Védjegy Szakbizottság összehívásáról. A Védjegy Szakbizottság a védjegyhasználat iránti kérelmet az alapján bírálja el, hogy a kérelmező és az általa előállított vagy forgalmazott áru, illetve az általa nyújtott szolgáltatás méltó-e arra, hogy a kereskedelmi forgalomban a fogyasztók az árut vagy a szolgáltatást kiemelkedő nemzeti értékként azonosítsák.

Ennek mérlegelésekor a védjegy Szakbizottság különösen az alábbi szempontokat veszi figyelembe:

a) a kérelmező által előállított vagy forgalmazni kívánt áru vagy az általa nyújtott szolgáltatás igazolhatóan kapcsolódik-e az adott kiemelkedő nemzeti értékhez;

b) a kérelmező régóta gyárt-e olyan terméket, illetve régóta nyújt-e olyan szolgáltatást, ami az adott kiemelkedő nemzeti értékhez kötődik, továbbá ezek a termékek vagy szolgáltatások a fogyasztók körében ismertek-e;

c) amennyiben releváns, földrajzi árujelző-oltalommal védett megjelöléssel vagy védjeggyel ellátott kiemelkedő nemzeti érték esetén a kérelmező jogosult-e a földrajzi árujelző, illetve a védjegy használatára.

**3. A védjegyhasználat engedélyezése, a megállapodás megkötése**

A Védjegy Szakbizottság a 2. pontban felsorolt szempontok alapján a védjegyhasználati engedély iránti kérelemről a soron következő ülésén dönt, és arról a kérelmezőt írásban értesíti. Mind a Védjegy Szakbizottság, mind a Hungarikum Bizottság a minőségi követelményeknek való megfelelőségi vizsgálat jogát fenntartja.

A Védjegy Szakbizottság a védjegyhasználatot a Nizzai Megállapodás olyan osztálya kapcsán engedélyezi, amellyel kapcsolatban az adott kiemelkedő nemzeti érték jellegéhez igazodóan a jogszerű védjegyhasználat megvalósulhat.

A Védjegy Szakbizottság jóváhagyó döntése alapján a védjegyhasználati szerződést a kérelmezővel az Agrárminisztérium, mint védjegyjogosult köti meg és egyidejűleg rendelkezésre bocsátja a kiemelkedő nemzeti érték védjegy arculati kézikönyvet, mely tartalmazza a védjegyhasználat szabályait.

A védjegyhasználati kérelmet a jelen tájékoztatóban foglaltaknak megfelelő tartalommal papír alapon az Agrárminisztérium Hungarikum Főosztályán a 1392 Budapest, Pf.: 279. címen, elektronikus formában pedig a [hungarikum@am.gov.hu](mailto:hungarikum@am.gov.hu) e-mail címen lehet benyújtani.

Az eljárással kapcsolatban felmerülő kérdéseket az Agrárminisztérium Hungarikum Főosztályára a [hungarikum@am.gov.hu](mailto:hungarikum@am.gov.hu) e-mail címen lehet feltenni.

Budapest, 2024. november

Agrárminisztérium Hungarikum Főosztálya